मुलजिमों को सजा से बचाने के लिए पशु चिकित्सक ने दी थी झूठी रिपोर्ट, अभियोजन ने दस्तावेज कोर्ट में पेश करने की मांग की
कालेहिरणों के शिकार के बहुचर्चित मामले में सरकारी वकील ने अदालत में प्रार्थना पत्र पेश कर कहा कि इस मामले में तत्कालीन पशु चिकित्सक नारायण प्रसाद नेपालिया ने आरोपियों को सजा से बचाने के लिए दो काले हिरणों के शव परीक्षण की गलत रिपोर्ट दी थी। अभियोजन अधिकारी भवानीसिंह भाटी का कहना था कि डॉक्टर नेपालिया द्वारा यह गंभीर अपराधिक कृत्य करने पर उनके खिलाफ लूणी थाने में एफआईआर दर्ज कर न्यायालय में आरोप पत्र पेश किया गया था। अभियोजक का कहना था कि इस मामले का न्याय संगत निर्णय करने के लिए उक्त दस्तावेज को लूणी थाने से तलब किया जाए। बुधवार को इस मामले में अंतिम बहस शुरू होनी थी, लेकिन इससे पहले ही अभियोजन पक्ष की ओर से यह प्रार्थना पत्र पेश कर दिया गया। इसके चलते अंतिम बहस शुरू नहीं हो सकी। अब सलमान खान की ओर से अधिवक्ता हस्तीमल सारस्वत 6 मार्च को इसका जवाब पेश करेंगे इसके बाद अंतिम बहस शुरू होगी।
गौरतलब है कि फिल्म हम साथ साथ है की शूटिंग के दौरान 1-2 अक्टूबर 1998 की मध्यरात्रि में सलमान खान पर दो काले हिरणों के शिकार का आरोप लगा था। इसके अलावा अभिनेता सैफ अली खान, अभिनेत्री नीलम, तब्बू सोनाली बेंद्रे पर सलमान को शिकार के लिए उकसाने का आरोप भी लगा था। इस मामले में खेजड़ली के तत्कालीन पशु चिकित्सक डॉ. नेपालिया ने काले हिरणों का शव परीक्षण कर उनकी मौत श्वानों के काटने से होना बताया था। वन विभाग को इस रिपोर्ट पर संदेह होने पर मेडिकल बोर्ड का गठन कर काले हिरणों का दुबारा से पोस्टमार्टम करवाया गया। इस पर बोर्ड ने गन शॉट से हिरणों की मौत होने का कारण बताया। फिर तत्कालीन पुलिस अधीक्षक जोधपुर के मार्फत डॉ. नेपालिया के खिलाफ लूणी थाने में आईपीसी की धारा 118 119 के तहत प्रथम सूचना रिपोर्ट संख्या 179/98 दर्ज कर बाद अनुसंधान चिकित्सक के खिलाफ न्यायालय में आरोप पत्र संख्या 150 /98 पेश किया गया था। विचारण के दौरान डॉ. नेपालिया का निधन हो गया कोर्ट ने उनके विरुद्ध कार्रवाई को वर्ष 2005 में ड्राप कर दिया था और निर्धारित समय अवधि के बाद उक्त रिकॉर्ड को नष्ट कर दिया गया। अभियोजन ने लूणी थाने से चौक एफआईआर, आरोप पत्र अपराध पंजिका तलब करवाने की गुहार की है।
hin_Deva hin_Deva hin_Deva